ශ්‍රීලංකාවේ උතුරු ප්‍රදේශයේ සංචාරය කිරීමට එරෙහිව බ්‍රිතාන්‍ය සංචාරකයන්ට එරට රජය පනවා තිබූ තහනම සම්පූර්ණයෙන්ම ඉවත් කොට ඇත. එල්.ටී.ටී.ඊ. ත්‍රස්තවාදී ගැටුම් හේතුවෙන් උතුරු පළාතේ මුලතිවු, කිලිනොච්චි, මන්නාරම හා වවුනියාව ප්‍රදේශයන්හි සංචාරය නොකරන ලෙසට පනවා තිබූ තහනම ඒ අනුව ඉවත්වන බව ශ්‍රී ලංකාවේ බ්‍රිතාන්‍ය මහකොමසාරිස් කාර්යාලය සඳහන් කරයි.පසුගිය ජුනි මාසයේ දී උතුරේ සංචාරය කළ ශ්‍රී ලංකාවේ බ්‍රිතාන්‍ය නියෝජ්‍ය මහ කොමසාරිස් මාර්ක් ගුඩින් මහතා ඇතුළු නියෝජිත කණ්ඩායම එම ප්‍රදේශයන්හි වර්තමාන තත්ත්වය පිළිබඳව ලබා දුන් නිර්දේශය සැලැකිල්ලට ගත් බ්‍රිතාන්‍ය රජය මේ තීරණය ගෙන තිබෙන අතර ඒ අනුව දැන් ශ්‍රී ලංකාවේ ඕනෑම ප්‍රදේශයක සංචාරය කිරීමට සුදුසු වාතාවරණයක් උදාවී ඇතැයි සඳහන් කැර ඇත.ශ්‍රී ලංකාවේ ඕනෑම ප්‍රදේශයක සංචාරය කිරීමට දැන් බ්‍රිතාන්‍ය පුරවැසියන්ට අවකාශ ලැබෙන බවත් ශ්‍රී ලංකාවේ සංචාරක උපදෙස් පිළිපැදිය යුතු බවත් මේ සම්බන්ධයෙන් ප්‍රකාශයක් කරමින් ශ්‍රී ලංකාවේ බ්‍රිතාන්‍ය මහ කොමසාරිස් ආචාර්ය පීටර් හේයස් මහතා සඳහන් කැර ඇත.ත්‍රස්තවාදී ගැටුම් අවසන් වීමත් සමඟ ශ්‍රී ලංකාව සම්බන්ධයෙන් දෙන ලද ආරක්ෂක උපදෙස් බ්‍රිතාන්‍ය මහ කොමසාරිස් කාර්යාලය විසින් වරින් වර වෙනස් කරන ලද අතර ඒ අනුව ත්‍රිකුණාමලය, අරුගම්බේ, යාල ජාතික වනෝද්‍යානය ආදියේ සංචාරය කිරීමට එරෙහිව පනවා තිබූ තහනම පසුගිය 2009 වර්ෂයේ ජූලි මාසයේදී ඉවත් කළ බවද ශ්‍රී ලංකාවේ බ්‍රිතාන්‍ය මහ කොමසාරිස් කාර්යාලය සඳහන් කරයි.ඉන් අනතුරුව මේ වසරේ ජනවාරි මාසයේදී නැඟෙනහිර පළාතේ සෑම ප්‍රදේශයකම මෙන්ම යාපනය අර්ධද්වීපයේ සංචාරය සඳහා පනවා තිබූ තහනමද ඉවත් කෙරිණි..